b'\n_START_ARTICLE_\nManca Izmajlova\n_START_SECTION_\nZgodnja leta in glasbeni za\xc4\x8detki\n_START_PARAGRAPH_\nManca Izmajlova je bila rojena kot Manca Urbanc v  Kranju. Svoja otro\xc5\xa1ka in najstni\xc5\xa1ka leta je pre\xc5\xbeivela v  Lescah. Njena mama je po poklicu ekonomist in lastnica trgovine z bio hrano "Dobra misel". Njen o\xc4\x8de je arhitekt, specializiran za \xc5\xa1olske \xc5\xa1portne objekte. Manca ima dva mlaj\xc5\xa1a brata._NEWLINE_V glasbeno \xc5\xa1olo je pri\xc4\x8dela hoditi pri \xc5\xa1estih letih in \xc5\xa1est let igrala kljunasto in pre\xc4\x8dno flavto. Pri \xc5\xa1tirinajstih letih se je pri\xc4\x8dela u\xc4\x8diti petja in za\xc4\x8dela s prepevanjem v \xc5\xa1olskih glasbenih skupinah. Njen dar za petje je bil prvi\xc4\x8d opa\xc5\xbeen leta 1993, ko je zapela na tekmovanju Prvi glas Gorenjske. Bila je druga, \xc4\x8dez dve leti pa je na isti prireditvi zmagala. Pri \xc5\xa1estnajstih je za\xc4\x8dela nastopati s pianistom v kavarni na Bledu (Apropos). Vedno je u\xc5\xbeivala v u\xc4\x8denju tujih jezikov - do konca srednje \xc5\xa1ole je teko\xc4\x8de govorila angle\xc5\xa1ko, nem\xc5\xa1ko, italijansko in nizozemsko. Po kon\xc4\x8dani  Gimnaziji v Kranju je bila sprejeta na \xc5\xa1tudij prava na Pravni fakulteti v Ljubljani. Po enem letu je pustila \xc5\xa1tudij in pri\xc4\x8dela \xc5\xa1tudirati muzikal na akademiji Mountview Academy of Theatre Arts  v Londonu. Zato, da je lahko \xc5\xa1tudirala, je pridobila ve\xc4\x8d \xc5\xa1tipendij (Ministrstvo RS za kulturo, Rotary klub Bled,  Ob\xc4\x8dina Radovljica, \xc5\xa1tipendija Akademije Mountview za nadarjene \xc5\xa1tudente) in \xc4\x8dez vikende delala v butiku z obla\xc4\x8dili v londonskem predelu Hampstead.\n_START_SECTION_\nZa\xc4\x8detek profesionalne kariere\n_START_PARAGRAPH_\nPo kon\xc4\x8danem \xc5\xa1tudiju (BA Hons of Arts - Acting and Musical Theatre) na Mountview Theatre Academy je v Sloveniji hitro postala znana z reklamo za  Mobitel (Vesnina pesem, 2001). Potem je pri\xc4\x8dela soustvarjati in voditi sobotno oddajo na TV SLO 1 \xe2\x80\x9cPovabilo na ples\xe2\x80\x9d, skupaj z dirigentom  Patrikom Greblom in  Big Bandom RTV Slovenija. Nastopila je tudi v nekaj gledali\xc5\xa1kih predstavah kot igralka, prevedla in re\xc5\xbeirala dva muzikala (Brata in Vse se da, \xc4\x8de \xc5\xbeenske ho\xc4\x8dejo) in postajala vse bolj prepoznavna kot pevka. Leta 2002 je pri zalo\xc5\xbebi ZKP iz\xc5\xa1el njen prvenec, pop/ jazz avtorski album "Moj svet" s skupino NORDunk, na besedila  Ferija Lain\xc5\xa1\xc4\x8dka in  Toma\xc5\xbea Letnarja. _NEWLINE_Po tem, ko je spoznala svojega bodo\xc4\x8dega mo\xc5\xbea, Benjamina Izmajlova, ki je takrat na Konservatoriju \xc4\x8cajkovski v Moskvi \xc5\xa1tudiral violino, se je odlo\xc4\x8dila prekiniti svojo kariero v Sloveniji in nadaljevati s \xc5\xa1tudijem. Leta 2003 se je preselila v Moskvo in za\xc4\x8dela \xc5\xa1tudirati operno petje na Akademskem glasbenem kolid\xc5\xbeu P.I. \xc4\x8cajkovski . Pred odhodom iz Moskve sta z mo\xc5\xbeem z Ruskim dr\xc5\xbeavnim simfoni\xc4\x8dnim orkestrom kinematografije tam posnela dva albuma - Slovanska du\xc5\xa1a 2007 in Slovensko srce 2008. Nove orkestracije je napisal Slavko Avsenik mlaj\xc5\xa1i. Albuma sta bila zelo dobro sprejeta v Sloveniji (platinasta naklada) in tudi drugod. Album Slovanska du\xc5\xa1a je pod naslovom "Far Away" iz\xc5\xa1el v Ju\xc5\xbeni Koreji za azijski trg. Album Slovensko srce je med drugim postal uradno darilo slovenske vlade med predsedovanjem EU 2008.\n_START_SECTION_\nKariera in ve\xc4\x8dji uspehi\n_START_PARAGRAPH_\nDo dana\xc5\xa1njega dne je Manca Izmajlova nastopala \xc5\xbee po vsem svetu, z ve\xc4\x8d kot 1000 solisti\xc4\x8dnimi koncerti in nastopi v sklopu drugih koncertov. _NEWLINE_Leta 2008 je z mo\xc5\xbeem in z Moskovskim dr\xc5\xbeavnim simfoni\xc4\x8dnim orkestrom Pavla Kogana otvorila 4. slovanski festival. Tam je bila v Rusiji prvi\xc4\x8d predstavljena Slovanska du\xc5\xa1a in Manca in Benjamin sta ob tej priliki prejela Medaljo Sv. Cirila in Metoda za medkulturne stike od Ruske pravoslavne cerkve.  _NEWLINE_Istega leta je Manca prejela prvo nagrado na tekmovanju, posve\xc4\x8denem 100. obletnici rojstva skladatelja V. Solovev-Sedova (avtor Podmoskovnie ve\xc4\x8dera in drugih znamenitih ruskih pesmi). Na tekmovanju je sodelovalo ve\xc4\x8d kot 2000 udele\xc5\xbeencev. _NEWLINE_Sledili so uspe\xc5\xa1ni koncerti z Ruskim dr\xc5\xbeavnim simfoni\xc4\x8dnim orkestrom kinematografije. Najbolj odmevni - v Ljubljani (dvakrat razprodan Cankarjev dom), v Sava centru v Beogradu in v Moskovski filharmoniji. Koncert leta 2012 v Moskvi je obele\xc5\xbeil tudi 20. obletnico diplomatskih odnosov med Slovenijo in Rusijo. Eden od medijev je po koncertu zapisal: "Manca Izmajlova je pokorila Moskvo!... Obi\xc4\x8dajna moskovska previdnost in zadr\xc5\xbeanost do novih solistov se je stopila \xc5\xbee pri tretji pesmi, aplavz je pri vsaki \xc5\xa1e nara\xc5\xa1\xc4\x8dal in na koncu - popolne ovacije. Koncert se je z bisi zavlekel na tri ure, razvajena in obenem v svojih navadah nepredvidljiva tukaj\xc5\xa1nja publika ob dalj\xc5\xa1ih koncertih navadno proti koncu \xc5\xbee vstaja in se drenja proti izhodu. Tokrat je to storilo le par ljudi. To je bil \xc4\x8disti uspeh, triumf, za kakr\xc5\xa1nega bi mnogi dali \xc5\xbeivljenje..." (Citat iz argumenti.ru)_NEWLINE_Po letu 2012 je Manca Izmajlova gostja Moskovske filharmonije, tako v klasi\xc4\x8dnih kot v koncertih filmske glasbe. Redno nastopa tudi v drugih znanih ruskih dvoranah, kot na primer Velika koncertna dvorana v Kremlju (junij 2017)._NEWLINE_\xe2\x80\x9cSlovanska du\xc5\xa1a\xe2\x80\x9d kot glasbeni projekt nadaljuje svojo turnejo po svetu. Zadnja koncerta s simfoni\xc4\x8dnim orkestrom sta bila v Operi Kairo, Egipt (december 2016) in v Jerevanu, Armenija (april 2017)._NEWLINE_2018: Pevka je ob podpori najve\xc4\x8dje ruske nevladne kulturne organizacije Russkiy mir pravkar dokon\xc4\x8dala svoj 7. studijski album - najlep\xc5\xa1e ruske pesmi v novih priredbah za veliki simfoni\xc4\x8dni orkester. Projekt z naslovom \xe2\x80\x9cRuska kolekcija\xe2\x80\x9d (The Russian Collection) bo iz\xc5\xa1el v Rusiji za svetovno tr\xc5\xbei\xc5\xa1\xc4\x8de.\n_START_SECTION_\nZasebno \xc5\xbeivljenje\n_START_PARAGRAPH_\nManca Izmajlova je od leta 2002 poro\xc4\x8dena z violinistom, komponistom, dirigentom in glasbenim producentom Benjaminom Izmajlovom. Imata dve h\xc4\x8derki, Izabelo (2007) in Karolino (2013)_NEWLINE_\xc5\xa0e iz otro\xc5\xa1tva se rada ukvarja s \xc5\xa1portom, leta 2001 je pretekla polni Ljubljanski maraton._NEWLINE_Od leta 2014 je ambasadorka dunajske znamke nakita FREYWILLE.'